Facebook gryp in oor ‘blackface’-plasings(Foto: Thomas Ulrich/Pixabay) Facebook het sy reëls bygewerk om plasings te hanteer wat “blackface” of anti-Semitiese stereotipes uitbeeld. Die sosialemedianetwerk se riglyne vir gemeenskapstandaarde stel nou uitdruklik dat dié tipe inhoud verwyder sal word indien dit gebruik word om enigiemand mee te terg of te teiken. Aldus ŉ BBC-berig Woensdag het Facebook gesê hy het met meer as 60 onafhanklike kenners in gesprek getree voor die besluit geneem is. Die groep het in ŉ verklaring gesê hy laat nie haatspraak op die platform toe nie, omdat dit ŉ omgewing van intimidasie en uitsluiting skep en, in sommige gevalle, tot geweld in die werklike lewe kan lei. Die maatskappy het verduidelik dat hy haatspraak definieer as ŉ direkte aanval op mense, gebaseer op “beskermde karaktereienskappe”, soos ras, etnisiteit, nasionale oorsprong, godsdienstige oortuigings, seksuele oriëntasie, geslag, geslagsidentiteit en ernstige siekte of gestremdheid. Facebook se reëls sluit al lankal ŉ verbod in op haatspraak wat onder andere met ras, etnisiteit en godsdienstige oortuiging verband hou, maar dit is nou gewysig om karikature van swart mense te spesifiseer in die vorm van blackface, asook verwysings na Jode wat die wêreld of groot instansies beheer, soos medianetwerke, die ekonomie of die regering, aldus die BBC. Facebook het intussen gesê hy het meer deursigtige reëls ontwikkel en sal ŉ oorsigtelike raad aanstel wat binnekort van hul moeilikste inhoudsbesluite sal hersien. Die maatskappye het bygevoeg die gebruik van kunsmatige intelligensie (AI) het só verbeter dat dit oortredings oor ŉ wye verskeidenheid van gebiede kan herken, sonder om op gebruikers staat te maak om inhoud aan Facebook te rapporteer – en dit word gereeld met groter akkuraatheid gedoen eerder as inligting wat van gebruikers ontvang word. Dit help Facebook om skadelike inhoud te herken en te voorkom dat dié inhoud deur honderde duisende mense gesien word.